《近获风痹之疾，题寄所怀》
唐代·包佶

病夫将已矣，无可答君恩。衾枕同羁客，图书委外孙。

久来从吏道，常欲奉空门。疾走机先息，欹行力渐烦。

无医能却老，有变是游魂。鸟宿还依伴，蓬飘莫问根。

寓形齐指马，观境制心猿。唯借南荣地，清晨暂负暄。

作者简介：包佶，生卒年不详。唐代诗人。字幼正、闰州延陵（今江苏省丹阳市）人。历任秘书监、刑部侍郎、谏议大夫、御史中丞，居官严正，所至有声。因疾辞官，卒于故里。封丹阳郡公。天宝六年及进士第。累官谏议大夫，坐善元载贬岭南。刘晏奏起为汴东两税使。晏罢，以佶充诸道盐铁轻货钱物使。迁刑部侍郎，改秘书监，封丹阳郡公，居官谨确，所在有声。
佶天才赡逸，气宇清深，心醉古经，神和《大雅》，诗家老斫（音卓，指技艺精湛、经验丰富）。与刘长卿、窦叔向诸公皆莫逆之爱，晚岁沾风痹之疾，辞宠乐高，不及荣利。